Viikon kirje 1.6.2022

Silmät kiinni!

Lapsena olin mukana rukoushetkissä. Ihmettelin aikuista, joka laittoi rukoillessa silmät kiinni, vaikka hän oli hereillä ja rukoili ääneen. En ymmärtänyt syytä moiseen, mutta en rohjennut siitä kysyä.

Huomaan mieluusti tekeväni samoin, rukoillessa tai ollessani mukana levollisessa hartaushetkessä. Sitä ikään kuin laittaa luukut kiinni ulkoisille ärsykkeille ja keskittyy siihen, mikä on tärkeää, ellei jopa tärkeintä elämässä – Jumalan läsnäololle.

Tänään on alkanut uusi ja ennenkokematon kesäkuu. Kesäkuussa on paljon nähtävää, vaikka kesä ei vielä alkaisikaan. Alkujaan kuukausi on saanut nimensä kesantopeltojen kyntämisestä. Emme enää kynnä kesantopeltoja. Vaikka omassa elämässä ei tapahtuisi paljoa, niin silti meitä ympäröivässä maailmassa tapahtuu. Pelkästään luonnossa on menossa suuret tapahtumien ketjut. Puiden lehdet ovat puhjenneet, versot kasvaneet, oras noussut esiin, linnut rakentaneet pesänsä ja munineet.

Missä haluan ja voin olla mukana tulevan kesäkuun aikana? Mitä haluan nähdä ja minkä näkemiseltä on syytä suojautua?

Menneiden viikkojen aikana etäisestä Turkin maasta on tullut monia uutisia. Yllättäen sieltä kantautuvat uutiset ovat saaneet aikaan vipinää valtiojohdossamme. Turkin alueelta on tullut terveisiä jo kauan ennen tämän päivän poliittisia johtajia. Ilmestyskirjan alussa kerrotaan seitsemästä seurakunnasta, jotka sijaitsevat Turkissa.

Yksi mainituista seurakunnista on Laodikean seurakunta. Kaupunki oli tunnettu mm. silmävoiteistaan, lääkkeistä, joilla oli parantava vaikutus silmiin. Laodikean seurakunta (Ilmestyskirja 3:14-22) ei ollut kylmä eikä palava vaan se oli haalea. Oliko seurakunnasta tullut välinpitämätön: ihan sama – mieluummin miten vaan?

Laodikean seurakunnalle osoitetussa kirjeessä seurakuntaa kehotettiin hankkimaan itselleen Herralta hengellistä silmävoidetta hengellisen sokeuden parantamiseksi. Meillä on rillimme ja silmätippamme, näemme eteemme ja kesän ihmeisiin, mutta silti tarvitsemme hengellistä silmävoidetta nähdäksemme ja aavistaaksemme hengellisiä asioita. Psalmissa 146:8 sanotaan, että Herra antaa sokeille näön. Saamme luottaa, että meitä rakastavalla Jumalalla, on kyllä meille jokaiselle sopivat silmälääkkeet. Yhtäältä voimme sulkea silmämme keskittyessämme kuulemaan Jumalan puhetta ja toisaalta saamme rukoilla, että silmämme avautuisivat näkemään Hänen läsnäolonsa tässä maailmassa.

Silmäni aukaise, Jumalani.

Kaikki muu on turhaa rinnallasi.

Aamulla noustessa vierelle jää.

Liekkisi loistaa, kun yö hämärtää.

Virsi 923:1

Meri Tirroniemi

Seurakuntapastori